Virallinen lehti nro C 379 , 07/12/1998 s. 0087



A4-0381/98 Päätöslauselma komission tiedonannosta: sosiaalialan toimintaohjelma vuosiksi 1998 - 2000 (KOM(98)0259 - C4-0343/98) Euroopan parlamentti, joka - ottaa huomioon komission tiedonannon KOM(98)0259 - C4-0343/98, - ottaa huomioon työllisyys- ja sosiaaliasiain valiokunnan mietinnön ja naisten oikeuksien valiokunnan lausunnon (A4-0381/98), A. ottaa huomioon, että 27. ja 28. huhtikuuta 1998 pidetyssä työllisyys- ja sosiaaliasiain valiokunnan kokouksessa hyväksyttiin työasiakirja ((PE 225.481/korj.)), jossa tuotiin julki ehdotus uuden sosiaalialan toimintaohjelman kehyksestä ja sisällöstä, B. katsoo, että komissio on uutta sosiaalialan toimintaohjelmaa laatiessaan ottanut huomioon kyseisessä työasiakirjassa esitetyt ehdotukset, C. katsoo kuitenkin, että eräät tärkeät kysymykset jäävät komission sosiaalialan toimintaohjelman ulkopuolelle, tai ovat siinä puutteellisesti edustettuina; 1. Suhtautuu myönteisesti komission uuteen sosiaalialan toimintaohjelmaan ja hyväksyy sen tietyin varauksin; 2. On pettynyt siihen, että Euroopan komissio turvautuu yhä enemmän sääntelykeinoihin, jotka eivät ole oikeudellisesti täytäntöönpanokelpoisia (soft law); on sitä mieltä, että työn organisointia, työntekijöiden yksilöllisiä ja yhteisöllisiä oikeuksia sekä vapaata markkinataloutta säänteleviä sosiaalisia toimia koskevat määräykset on annettava edelleenkin direktiivein; pyytää komissiota arvioimaan ja vahvistamaan nykyistä oikeudellista kehystä; 3. Uskoo, että parantaakseen uutta sosiaalialan toimintaohjelmaa komission olisi: a) ilmaistava selvemmin sitoumuksensa edistää työntekijöiden osallistumista yritysten päätöksentekoon ja lujittaa työntekijöiden edustajien oikeuksia b) annettava kansalaiskeskustelun tulevaisuutta koskeva tiedonanto, sillä kansalaiskeskusteluun pitäisi kuulua muutakin kuin joka toinen vuosi järjestettävä Euroopan sosiaalipolitiikan foorumi c) ei ainoastaan jatkettava keskustelua, vaan kuultava ensin aktiivisesti kaikkia työmarkkinaosapuolia ja alan toimijoita, ja tehtävä sen jälkeen aloite kansalaisten perusoikeuksien sisällyttämisestä perussopimuksiin niiden seuraavassa tarkistusvaiheessa d) selvitettävä kuinka se aikoo käyttää hyväkseen sosiaalisen suojelun uuden oikeudellisen perustan tarjoamia mahdollisuuksia (Amsterdamin sopimuksen 137 artiklan 3 kohdan ensimmäinen luetelmakohta) ((Viittaukset artikloihin koskevat Amsterdamin sopimuksen konsolidoitua toisintoa.)), ja osoitettava kussakin tapauksessa, missä määrin työmarkkinaosapuolia kuullaan 138 artiklan 2 kohdan mukaisesti e) aloitettava 13 artiklaan perustuva valmistelu syrjintää torjuvaksi toimintaohjelmaksi ja 137 artiklan 2 kohdan kolmanteen alakohtaan perustuva valmistelu yhteiskunnallista sopeutumista koskevaksi uudeksi ohjelmaksi, jotta asiaa koskevat ehdotukset voidaan antaa heti Amsterdamin sopimuksen ratifioinnin jälkeen f) korostettava, että yllä mainittujen ohjelmien olisi ylikansallisen toiminnan puitteissa tähdättävä innovatiivisten lähestymistapojen aktiiviseen edistämiseen, tunnistamiseen, analysointiin ja levittämiseen syrjinnän ja sosiaalisen syrjäytymisen torjumiseksi, ja niiden olisi selvästi tuotava ilmi kaikkien julkisen, yksityisen ja voittoa tavoittelemattoman sektorin toimijoiden tehtävät g) varmistettava, että stressiä tutkitaan yhtenä niihin terveys- ja turvallisuusriskeihin kuuluvana alueena, jotka eivät tällä hetkellä kuulu lainsäädännön piiriin h) ilmoitettava, kuinka se aikoo vahvistaa sosiaalilainsäädännön noudattamista julkishankinnoista annetuissa direktiiveissä ja antaa määräyksiä, joiden perusteella sosiaalilausekkeet voidaan sisällyttää sopimuksiin i) kuultava työmarkkinaosapuolia siitä, onko yhteisön tehtävä aloitteita kotona työskentelevien työntekijöiden suojelemiseksi j) tehtävä ehdotuksia sukupuolista häirintää koskevaksi sitovaksi lainsäädännöksi k) arvioitava, miten säännöt menettelytavoista naisten ja miesten samapalkkaisuuden toteuttamiseksi ovat vaikuttaneet, ja ryhdyttävä toimiin käytettävissä olevien palkkatietojen merkittävien aukkojen poistamiseksi erityisesti naisvaltaisilla aloilla l) julkaistava ennen vuoden 1998 loppua ehdotuksensa direktiiviksi naisten ja miesten yhtäläistä kohtelua sosiaaliturvajärjestelmissä koskevan lainsäädännön täydentämisestä m) tehtävä viipymättä ehdotus useimmissa jäsenvaltioissa erittäin huonosti täytäntöönpannun direktiivin 86/613/ETY muuttamiseksi, joka perustuu Euroopan parlamentin 21. helmikuuta 1997 yksimielisesti hyväksymään päätöslauselmaan itsenäisten ammatinharjoittajien avustavien aviopuolisoiden tilanteesta ((EYVL C 85, 17.3.1997, s. 186.)), jossa nimenomaisesti mahdollistetaan erityinen sosiaaliturva näille usein huomiotta jääville työntekijöille n) jatkettava toimiaan jo nyt myöhässä olevan arviointikertomuksen julkaisemiseksi raskaana olevien työntekijöiden työterveyttä ja -turvallisuutta koskevan direktiivin 92/85/ETY toimeenpanosta siten, että kertomus voisi tarvittaessa muodostaa perustan ehdotukselle direktiivin muuttamiseksi; 4. On pettynyt, että komissio valitsi sosiaalialan uuden toimintaohjelman aikaväliksi vuodet 1998 - 2000, eikä vuosia 1998 - 2006, mikä olisi lisännyt työllisyys- ja sosiaaliasioiden keskeistä merkitystä yhteisön politiikoissa; 5. Pyytää asiasta vastaavaa valiokuntaansa seuraamaan säännöllisesti, miten komissio toteuttaa sosiaalialan toimintaohjelmaa 1998 - 2000; 6. Kehottaa puhemiestään välittämään tämän päätöslauselman komissiolle, neuvostolle ja eurooppalaisille työmarkkinaosapuolille.